SET หลุด 1,600 จุด ร่วงตามตปท. วิตก “เอสวีบี” เพิ่มทุน หวั่นกระทบเครดิตแบงก์
SET ปิดร่วง 15 จุด หลังหลุดแนวรับ 1,600 จุด ตามตปท.หลังกังวล SVB Financial Group จะเพิ่มทุน เริ่มมีปัญหาการปล่อยกู้ให้กับสตาร์ทอัพ เป็นปัจจัยลบใหม่ต่อตลาด สัปดาห์หน้าจับตาเงินเฟ้อสหรัฐ หากเป็นไปตามที่ตลาดคาดว่าเงินเฟ้อสหรัฐจะชะลอตัวลงก็จะทำให้เป็นปัจจัยหนุนดัชนีรีบาวด์

SET ปิดร่วง 15 จุด หลังหลุดแนวรับ 1,600 จุด ตามตปท.หลังกังวล SVB Financial Group จะเพิ่มทุน เริ่มมีปัญหาการปล่อยกู้ให้กับสตาร์ทอัพ เป็นปัจจัยลบใหม่ต่อตลาด สัปดาห์หน้าจับตาเงินเฟ้อสหรัฐ หากเป็นไปตามที่ตลาดคาดว่าเงินเฟ้อสหรัฐจะชะลอตัวลงก็จะทำให้เป็นปัจจัยหนุนดัชนีรีบาวด์
10 มี.ค. 2566

โดยฝ่ายนักวิเคราะห์ กล่าวว่า ตลาดหุ้นไทยวันนี้ปรับตัวลงตามตลาดต่างประเทศที่ต่างปรับฐานลง เนื่องจากความกังวลธนาคารเอสวีบี ไฟแนนเชียล กรุ๊ป (SVB Financial Group) จะเพิ่มทุน สะท้อนว่าแบงก์เริ่มมีปัญหาการปล่อยกู้ให้กับสตาร์ทอัพ ทำให้เพิ่มปัจจัยลบใหม่เข้ามาในตลาดจากเดิมที่ตลาดกังวลธนาคารกลางสหรัฐ (เฟด) จะเร่งขึ้นดอกเบี้ยแล้วก็มีความเสี่ยงเรื่องเครดิตแบงก์ ซึ่งไม่รู้ว่าผลกระทบใหญ่แค่ไหน จึงมีแรงขายสินทรัพย์เสี่ยง หุ้นปรับตัวลงค่อนข้างแรง ตลาดหุ้นไทยก็หนีไม่พ้น เงินทุนต่างชาติก็ไหลออกเพื่อลดความเสี่ยงการลงทุน
นอกจากนี้รอลุ้นตัวเลขการจ้างงานนอกภาคเกษตรของสหรัฐในคืนนี้ ซึ่งตลาดคาดว่าตัวเลขจะสูงขึ้น และรอตัวเลขเงินเฟ้อสหรัฐเดือนก.พ. ที่จะประกาศในวันอังคารหน้า โดยตลาดคาด 6.2% ชะลอจากเดือนม.ค.ที่ 6.4%
สำหรับแนวโน้มตลาดหุ้นไทยในช่วงต้นสัปดาห์ (13-14 มี.ค.66) คาดว่าตลาดจะไม่ไปไหนไกล เพราะรอตัวเลขเงินเฟ้อสหรัฐ หากเป็นไปตามที่ตลาดคาดว่าเงินเฟ้อสหรัฐจะชะลอตัวลงก็จะเป็นปัจจัยหนุนตลาดหุ้นฟื้นตัวขึ้นได้ และปัจจัยในประเทศ หากมีการประกาศยุบสภาก็เป็นปัจจัยบวกเข้ามา เพราะจะมีความชัดเจนว่าการเลือกตั้งจะไม่เลื่อนออกไป โดยให้แนวรับที่ 1,590 จุด ส่วนแนวต้านที่ 1,620 จุด โดยในวันพุธที่ 22 มี.ค.66 มีประชุมธนาคารกลางยุโรป (ECB) คาดจะปรับขึ้นดอกเบี้ย 0.50%
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 1,757.99 ล้านบาท ปิดที่ 136.00 บาท ลดลง 1.50 บาท
DELTA มูลค่าการซื้อขาย 1,662.24 ล้านบาท ปิดที่ 992.00 บาท ลดลง 2.00 บาท
ADVANC มูลค่าการซื้อขาย 1,552.78 ล้านบาท ปิดที่ 209.00 บาท เพิ่มขึ้น 2.00 บาท
TU มูลค่าการซื้อขาย 1,503.32 ล้านบาท ปิดที่ 14.50 บาท ลดลง 0.50 บาท
SCB มูลค่าการซื้อขาย 1,501.25 ล้านบาท ปิดที่ 102.00 บาท ลดลง 1.50 บาท